|  |
| --- |
| **REPUBLIKA HRVATSKA**  **PRIMORSKO-GORANSKA ŽUPANIJA** |
| **OPĆINA OMIŠALJ**  **OPĆINSKO VIJEĆE**  **Odbor za međunarodnu i međuopćinsku suradnju i javna priznanja** |

KLASA: 024-01/25-01/4

URBROJ: 2170-30-25-1

Omišalj, 14. siječnja 2025.

Na temelju članka 14. Odluke o javnim priznanjima Općine Omišalj ("Službene novine Primorsko-goranske županije" broj 4/14 i 26/20), Odbor za međunarodnu i međuopćinsku suradnju i javna priznanja objavljuje

**JAVNI POZIV**

**za podnošenje prijedloga za dodjelu nagrada Općine Omišalj**

**za životno djelo i godišnjih nagrada u 2025. godini**

**I.**

Pravo podnošenja prijedloga za dodjelu nagrada Općine Omišalj za životno djelo i godišnjih nagrada imaju građani općine Omišalj, pravne osobe i Općinska načelnica Općine Omišalj.

**II.**

**Nagrada Općine Omišalj za životno djelo** dodjeljuje se fizičkoj osobi za ukupna postignuća na unapređivanju znanosti, gospodarstva, zaštite okoliša, zdravstva i socijalne skrbi, sporta, umjetnosti, kulture, odgoja i obrazovanja i drugih oblika društvenog života koja predstavljaju izuzetan doprinos razvitku i ugledu Općine Omišalj.

**Godišnja nagrada Općine Omišalj** dodjeljuje se domaćoj ili stranoj fizičkoj ili pravnoj osobi za postignuća i doprinose koji su od osobitog značaja za Općinu Omišalj iz područja znanosti, gospodarstva, zaštite okoliša, zdravstva i socijalne skrbi, sporta, umjetnosti, kulture, odgoja i obrazovanja ili drugih djelatnosti ostvarena tijekom posljednje dvije godine koje prethode godini u kojoj se dodjeljuje nagrada.

Godišnje se, u pravilu, dodjeljuju dvije Godišnje nagrade Općine Omišalj.

**III.**

Prijedlog se podnosi u pisanom obliku.

U prijedlogu je obvezno navesti:

* ime i prezime podnositelja prijedloga; ukoliko je podnositelj pravna osoba naziv pravne osobe,
* prebivalište podnositelja prijedloga; ukoliko je podnositelj prijedloga pravna osoba sjedište pravne osobe,
* ime i prezime osobe ili naziv udruge, tvrtke i dr. na koju se prijedlog odnosi te osnovne podatke (za osobu godina i mjesto rođenja, za udrugu godina osnutka i dr.);
* naziv nagrade (godišnja ili za životno djelo) i područje za koje se podnosi prijedlog,
* postignuća i doprinose zbog kojih se predlaže dodjela nagrade, odnosno iscrpno obrazloženje prijedloga,
* kratki tekst koji se upisuje u povelji iz kojeg je vidljiv izniman značaj ili osobita vrijednost djela, ostvarenja ili cjelokupnog životnog djelovanja.

Predlagatelj je dužan uz pisani prijedlog priložiti odgovarajuću dokumentaciju (objavljene radove, analize, prikaze, stručne kritike i ocjene, natjecateljske rezultate i sl.) kojom se potvrđuju navodi iz prijedloga.

Na traženje Odbora podnositelj prijedloga dužan je dostaviti i dodatnu dokumentaciju.

Prijedlozi koji nisu podnijeti u skladu s navedenim neće se razmatrati.

**IV.**

Odluku o dodjeli nagrada Općine Omišalj donosi Općinsko vijeće Općine Omišalj na temelju prijedloga Odbora.

**V.**

Prijedlozi za dodjelu nagrada Općine Omišalj podnose se zaključno do **21. ožujka 2025.** godine i mogu se dostaviti neposredno u Upravni odjel Općine Omišalj radnim danom do 15:00 sati ili preporučenom pošiljkom na adresu: Općina Omišalj, Prikešte 13, 51513 Omišalj.

Prijedlozi se moraju dostaviti u zatvorenoj omotnici s naznakom "Za dodjelu nagrada Općine Omišalj".

|  |
| --- |
| **Predsjednik Odbora** |
| **Saša Šekuljica, v.r.** |